Document ID: /roh_data/filtered/fineweb-2-filterrobots_roh.jsonl.gz/70806

Hermann Laim è dapi 12 onns president dal Tribunal regiunal Alvra. E precis uschè ditg cumbatta el cun ina muntogna da cas pendents. Grazia a la refurma da la giustia ha el oz dapli persunal che gida d’elavurar ils 300 cas novs che van en onn per onn, e per liquidar ils 120 cas ch'èn per part pendents dapi onns.
Er auters tribunals regiunals han problems cun la chargia da lavur e cun cas che vegnan adina pli cumplitgads e cumplexs. In nov rapport duai mussar, quant gronds ch’ils problems èn tar ils 11 tribunals regiunals dal Grischun. Il Tribunal chantunal che surveglia ils tribunals regiunals ha laschà far quella examinaziun d’in expert extern. Il rapport n’è anc betg public.
Ma gia ussa di il president dal Tribunal chantunal Remo Cavegn ch'i saja il temp per discutar refurmas e restructuraziuns.
Ins sto sa dumandar, sch'ils territoris da las dretgiras sco nus avain oz èn anc adequatas.
Ed er Hermann Laim, il president dal Tribunal regiunal Alvra, ha ditg ch’i fiss tup sch'ins na faschess betg quella discussiun. Sch'ins veglia dumagnar il futur, stoppian ins esser avert per midadas.
Durant il proxim temp sto la politica discutar e chattar ils recepts ch’empermettan che las dretgiras regiunalas vegnan da liquidar lur pendenzas aifer temp util. I va per evitar che persunas involvidas stoppian spetgar mais u schizunt onns sin in termin tar la dretgira, u fin ch’els survegnan lur sentenzia.